PATVIRTINTA

Akmenės rajono jaunimo ir

suaugusiųjų švietimo centro

direktoriaus 2022 m. rugpjūčio 30 d.

įsakymu Nr. V-51

**MOKINIŲ PRIĖMIMO Į AKMENĖS RAJONO JAUNIMO IR SUAUGUSIŲJŲ ŠVIETIMO CENTRĄ TVARKOS APRAŠE NENUMATYTŲ ATVEJŲ KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Mokinių priėmimo į Akmenės rajono jaunimo ir suaugusiųjų švietimo centrą (toliau – Centras) tvarkos apraše nenumatytų atvejų komisijos darbo reglamentas (toliau – Reglamentas) nustato mokinių priėmimo į Centrą tvarkos apraše nenumatytų atvejų komisijos (toliau– Komisija) funkcijas, narių teises, sudėtį, darbo organizavimą.

2. Komisija nagrinėja mokinių priėmimo į Centrą atvejus, nenumatytus mokinių priėmimo į Centrą tvarkos apraše, patvirtintame Centro direktoriaus 2022 m. rugpjūčio 30 d. įsakymu Nr. V-51 (toliau – Tvarkos aprašas).

3. Nenumatytas atvejis – nuo Centro direktoriaus nepriklausanti situacija dėl mokinio priėmimo į mokyklą.

4. Komisija savo veikloje vadovaujasi Lietuvos Respublikos Konstitucija, Lietuvos Respublikos švietimo ir kitais įstatymais, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“, Tvarkos aprašu, Reglamentu.

5. Komisijos darbas grindžiamas teisėtumo, demokratiškumo, viešumo, teisingumo principais.

6. Reglamente vartojamos sąvokos atitinka Lietuvos Respublikos švietimo įstatyme vartojamas sąvokas ir terminus.

**II SKYRIUS**

**KOMISIJOS FUNKCIJOS**

7. Komisija nagrinėja Tvarkos apraše nenumatytais atvejais:

7.1. prašymus dėl mokinių priėmimo į mokyklą;

7.2. mokyklų raštus, susijusius su mokinių priėmimu į mokyklą.

**III SKYRIUS**

**KOMISIJOS NARIŲ TEISĖS IR PAREIGOS**

8. Komisija, vykdydama savo funkcijas, turi teisę:

8.1. gauti papildomus duomenis ir (ar) dokumentus, reikalingus sprendimui priimti, iš prašymus pateikusių asmenų, mokyklų, kitų institucijų;

8.2. prireikus prašyti patikslinti pateiktą informaciją;

8.4. prašyti į Komisijos posėdį pakviesti su svarstomais klausimais susijusių sričių specialistus ar kitus suinteresuotus asmenis.

9. Komisijos narys, vykdydamas savo funkcijas, privalo:

9.1. užtikrinti informacijos, susijusios su jo veikla Komisijoje, konfidencialumą;

9.2. nusišalinti nuo svarstymo klausimo, kuris yra susijęs su Komisijos nariu ryšiais, neleidžiančiais priimti objektyvių sprendimų.

**IV SKYRIUS**

**KOMISIJOS SUDĖTIS IR DARBO ORGANIZAVIMAS**

10. Komisija sudaroma iš 3 narių: direktoriaus pavaduotojo, švietimo pagalbos specialisto, pedagogo.

11. Komisijos sudėtis tvirtinama Centro direktoriaus įsakymu dvejiems metams.

12. Komisijos nario įgaliojimai pasibaigia, jeigu nutrūksta jo atstovavimo ar darbo santykiai Centre

13. Pirmajame posėdyje Komisijos nariai balsų dauguma išrenka Komisijos pirmininką.

14. Komisijai vadovauja pirmininkas, kuris:

14.1. gavęs prašymą ar raštą iš jį pateikusių asmenų, mokyklų, organizuoja Komisijos posėdį, jam vadovauja arba įgalioja tai daryti kitą Komisijos narį;

14.2. atsako už tai, kad Komisija atliktų jai pavestas funkcijas.

15. Komisijos posėdžius šaukia pirmininkas. Posėdis yra teisėtas, jei jame dalyvauja ne mažiau kaip pusė narių. Į Komisijos posėdžius gali būti kviečiami asmenys pristatyti, paaiškinti arba papildyti Komisijai pateiktus prašymus.

16. Komisijos nariai, negalintys dalyvauti posėdyje, apie tai turi pranešti Komisijos sekretoriui.

17. Komisijos sprendimai priimami atviru balsavimu balsų dauguma. Jei balsavimo metu balsai pasiskirsto po lygiai, Komisijos pirmininkas turi lemiamojo balso teisę.

18. Komisijos posėdžiai protokoluojami, gali būti daromas garso įrašas.

19. Komisijos sekretorius:

19.1. kviečia Komisijos narius į posėdžius ir informuoja apie Komisijos darbo vietą ir laiką;

19.2. parengia medžiagą posėdžiui;

19.3. protokoluoja posėdžius;

19.4 tvarko Komisijos dokumentaciją.

**V SKYRIUS**

**BAIGIAMOSIOS NUOSTATOS**

20. Komisijos darbo dokumentai (posėdžių protokolai, susirašinėjimo medžiaga) saugomi Lietuvos Respublikos archyvų įstatymo ir kitų teisės aktų nustatyta tvarka ir terminais.

21. Komisijos reglamento keitimą, papildymą gali inicijuoti Komisijos pirmininkas arba dauguma Komisijos narių.

\_\_\_\_\_\_\_\_\_\_\_\_\_\_\_\_\_\_\_\_\_\_\_